SKRIFTLIG FORESPØRGSEL P-3024/01

af Albert Maat (PPE-DE) til Kommissionen

(23. oktober 2001)

Om: Ødelæggelse af et nederlandsk slagteri i Frankrig

I det franske Fougères har franske bønder i en filial af et nederlandsk slagteri anrettet store ødelæggelser. I dette slagteri forarbejdes nederlandsk oksekød. De franske bønder har efter eget udsagn iværksat denne aktion, fordi der i Frankrig i øjeblikket importeres meget oksekød (også fra Nederlandene), selv om der i landet findes tilstrækkeligt oksekød.

Ved Kommissionen, at franske bønder har ødelagt et nederlandsk slagteri i Fougères (Frankrig)?

Hvad agter Kommissionen at gøre for at beskytte europæiske borgeres ejendomme mod nationalistiske aktioner?

Hvilke foranstaltninger foreslår Kommissionen for fremover at forhindre sådanne aktioner mod det indre marked?

Svar afgivet på Kommissionens vegne af Franz Fischler

(3. december 2001)

Kommissionen er ikke blevet underrettet om ødelæggelserne i kødudskæringsvirksomheden Vivindus i Fougères. Ud over oplysningen fra det ærede medlem bør det præciseres, at på mødet den 26. oktober 2001 i Forvaltningskomitéen for Oksekød omtalte den delegerede fra Nederlandene hændelsen i Fougères og anførte, at det under hensyn til den fælles markedsordning er uacceptabelt, at producenterne i nogle franske regioner truer eller forhindrer arbejdet i slagterier eller forarbejdningsvirksomheder, der bl.a. behandler oksekød fra andre medlemsstater. Ikke desto mindre har Kommissionen ikke for øjeblikket nogen præcise oplysninger om de franske myndigheders reaktion med henblik på at bringe en ende på denne form for forkastelig adfærd.

Kommissionen fordømmer vedvarende de voldelige overgreb, som private begår mod princippet om den frie varebevægelighed, samt det forhold at de ansvarlige myndigheder i den pågældende medlemsstaterne ikke træffer de foranstaltninger til opretholdelse af den offentlige orden, der er nødvendige for at bringe disse overtrædelser til ophør.

Som bekendt har de franske myndigheders manglende vilje til at træffe de foranstaltninger til opretholdelse af den offentlige orden, der er nødvendige for at bringe denne type situation til ophør, allerede medført, at Kommissionen har indledt en overtrædelsesprocedure, og Domstolen har i dom af 9. december 1997 i sag C-265/95, Kommissionen mod Frankrig, bestemt, at Den Franske Republik havde tilsidesat sine forpligtelser i henhold til de fælles markedsordninger for landbrugsprodukter og traktatens artikel 30 (der er blevet til EF-traktatens artikel 28), sammenholdt med artikel 5 (der er blevet til artikel 10), idet den havde undladt at træffe alle nødvendige og adækvate foranstaltninger med henblik på, at private aktioner ikke hindrede den frie bevægelighed for frugt og grøntsager (Sml. I, s. 6959).

Det er relevant endvidere at minde om, at efter Det Europæiske Råd i Amsterdam den 16. og 17. juni 1997, vedtog Rådet den 7. december 1998 forordning (EF) nr. 2679/98 af 7. december 1998 om det indre markeds funktion med hensyn til fri bevægelighed for varer mellem medlemsstaterne(1), som indfører interventionsmekanismer, som Kommissionen kan benytte for at få medlemsstaterne, der alene har ansvaret for opretholdelsen af den offentlige orden, til hurtigt at gribe ind over for alvorlige hindringer af den frie varebevægelighed, som skyldes aktioner udført af privatpersoner.

I lyset af ovennævnte dom afsagt af Domstolen i sag C-265/95 og forordning (EF) nr. 2679/98 har Kommissionen rettet henvendelse til de franske myndigheder for at minde dem om de forpligtelser, der påhviler dem i medfør af EF-traktatens artikel 10 (tidligere artikel 5) og artikel 28 (tidligere artikel 30) samt ovennævnte forordning, og for at opfordre dem til at træffe alle fornødne og relevante foranstaltninger til at sikre den frie varebevægelighed.

De franske myndigheder har i deres svar bekræftet, at der natten mellem den 14. og 15. oktober 2001 blev begået overgreb mod kødudskæringsvirksomheden Vivindus i Fougères. De har fremført, at sådanne uventede aktioner, der gennemføres hurtigt om natten af en gruppe beslutsomme privatpersoner, vanskeliggør en øjeblikkelig strafferetlig forfølgning fra politiets side. Først om morgenen mandag den 15. oktober 2001 kunne de franske myndigheder indlede en efterforskning og tage skridt til at sikre en genoptagelse af aktiviteterne i virksomheden Vivindus og til at afhjælpe skaderne. Præfekten i regionen Bretagne har forpligtet sig til at gøre så meget som muligt for at sikre, at virksomhederne ikke mere sættes i en tilsvarende situation.

Kommissionen vil fortsat følge situationen i Frankrig meget opmærksomt for eventuelt at aktivere en af de mekanismer, der er beskrevet ovenfor.

(1) EFT L 337 af 12.12.1998.